Lys, tv, musik, komfur og ovn bliver tændt og vasketøjet sat over, når Kasper Hjorth sidst på eftermiddagen kommer hjem fra job. Og så sætter han også lige sin strømsluger af en elbil til opladning.

- Vores strømforbrug eksploderer i det tidsrum der, forklarer Kasper, der bor sammen med familien i Skovlunde ved København.

Han, konen og to teenagedøtre er ikke de eneste, der sender elmåleren på overarbejde fra klokken 17 til 20 i vinterhalvåret. Næsten en femtedel af al strøm bliver brugt i de tre travle timer.

Læs også : 2.000 sønderjyder rotter sig sammen mod høje elpriser

Og det skal der nu laves om på, mener Danmarks største eldistributør Radius (tidligere DONG), som leverer strøm til en million husstande i hovedstadsområdet, Nord- og Midtsjælland.

Derfor mere end fordobler selskabet sin pris for at levere den el, du bruger fra klokken 17 til 20 i vinterhalvåret. Radius tager i dag 37,5 øre for at levere en kilowatt-time. Fremover vil prisen være 83,5 øre. Samtidig falder prisen i døgnets øvrige timer og hele sommerhalvåret til 32,5 øre. Og er du klar til at følge den billige strøm, kan du spare penge, mener brancheorganisationen Dansk Energi:

- Man kan sådan set tjene på at flytte sit elforbrug. Hvis man bruger elnettet, der i ulvetimen, jamen så er det altså dyrere end hvis man gør det uden for ulvetimen, fastslår Anders Stouge, vicedirektør i Dansk Energi.

Hvad kan du spare?

Dansk Energi har regnet ud, at hvis en gennemsnitsfamilie på fire fremover lægger al forbrug af vaskemaskine, tørretumbler og opvaskemaskine uden for den dyre periode, vil der med de nye priser være cirka 200 kroner at spare om året.

Læs også : Strømtyveri: Københavnerne fusker med elforbruget for millioner

Også videnscenteret Bolius har regnet på de nye priser. Og de er kommet frem til, at forskellen på en maskinvask i de dyre og billige timer vil være 50 øre. Det samme vil en tur i tørretumbleren.

Kører du opvaskemaskinen efter klokken 20 sparer du 75 øre pr. vask.

Elbilejere vinder

Så de nye priser gør dig ikke umiddelbart til millionær. Men én gruppe kunder vil dog allerede nu kunne få noget større besparelser - nemlig elbilejerne.

Kasper Hjort har en elbil. Den bruger årligt mere end 4000 kWh - det samme som en hel familie på fire bruger i hjemmet på et år. Og opladning af bilen er let at flytte til den billige periode.

Læs også : Forstå prisen på de kystnære havvindmøller

Faktisk vil Kasper og familien fremover spare mere end 900 kroner om året ved at oplade bilen i de billige timer fremfor de tre dyre. Og han oplader endda en del uden for hjemmet.

- Det er klart, i fremtiden vil den blive ladet op efter 12 om natten, siger Kasper Hjorth.

Målerne kommer

Før de nye priser kommer til dig, skal du have en såkaldt intelligent elmåler sat op. 150.000 husstande i hovedstadsområdet samt Nord- og Midtsjælland har allerede fået en af de nye målere.

Og der er fuld fart på for at få apparaterne ud til alle en million husstande i Radius' område. Hver dag bliver der sat mellem 1500-2000 op. Alligevel vil det tage et par år, før de nye priser er fuldt indført hos Radius.

Først ved udgangen af 2020 er systemet udbredt til hele Danmark.

Fakta om din elregning

De nye prisændringer vedrører foreløbig kun den del af din elregning, der hedder “transport”. Transport udgør 19% af din samlede elregning.

15% af regningen er for selve strømmen. Med de nye intelligente elmålere bliver det også i en nær fremtid muligt at købe strømmen, når den er billig uden for de travle timer.

Resten af regningen er afgifter: 6% er den såkaldte PSO afgift. De sidste 61% er afgifter og moms.